
Tilbakemeldinger fra studentene i form av logg etter økta i fagdidaktikk 14. 11.00. Tema var MUNTLIG og omfanget var 4 timer.

· Dette har vore eit tema eg ikkje har tenkt så mykje på før eg leste Høisæters tekst i haust. Eg har heller ikkje hatt noko særleg undervisning i det på høgskulen og universitetet. Økta i dag var givande, og det eg ar hatt størst utbytte av er nok delen om klasseromskultur og delen om vurdering av munnleg aktivitet. Elevane mine i historie har framføring av eit miniprosjekt om renessanse og reformasjon allereie fyrstkommande måndag, så då kan eg faktisk prøve ut noko av det eg har lært og tenkt igjennom i dag. Tipsa om tekstar og teksttypar og arbeidsmåtar har óg vore nyttige.

· Viktig tema, føler selv at jeg har et bevisst forhold til å ta det opp i timene, men det blir ikke så stødig med hensyn til å skille sjangrene fra hverandre som man kunne ønske. Tror det ofte er stor forskjell på hva man sier og hva man gjør som lærer. Har inntrykk av at mange påstår at de slipper elevene til, men så er de i realiteten mer dominerende og doserende enn de tror selv. Det viktigste jeg sitter igjen med etter økta er oppfatninga av at det er viktig å stille krav til publikum under framføringer. Du nevnte noen gode oppgaver de kunne få. Tror også at, for lærerens del, at dette fremdeles er et lite tabuområde i forbindelse med kollegabasert veiledning. Det er ikke så mange av min kollegaer jeg tør å gi negativ kritikk, altså på deres muntlige ledelse av klasse. Har inntrykk av at dette er en så inngrodd del av personligheten at det vil være vanskelig å endre praksis uansett.

· Jeg har i mitt arbeid som lærer savna ideer for den muntlige delen av faget. Det er så lett å kjøre seg inn i et spor. I mitt arbeid har jeg forsøkt å variere den muntlige delen av arbeidet og ser at jeg er på rett vei. Du har i dag gjort meg klar over at det er flere arbeidsformer som kommer inn under det muntlige enn det jeg har vært klar over! Og det gjør godt! Jeg bruker aktivt ideene jeg får her på UNIKOM (nå PLP), og vil nok helt sikkert bruke også disse ideene. Det var synd at vi ikke fikk tid til å arbeide i grupper i dag, i og med at dette er et så viktig tema. Noen av de områdene vi har fått beskrevet i dag, burde vi ha fått prøvd ut på hverandre, før de skal prøves ut på utålmodige og mange ganger ’obstanasige’ elever.

· Dette har vært en svært nyttig økt. Jeg har fått klarere forestillinger om hva muntlig aktivitet kan være, og hvordan en kan legge opp til ulike aktiviteter i forhold til dette. For eksempel sa jeg at diskusjon m/elev som ordstyrer var en aktivitet jeg ikke brukte. Det er ut fra erfaring i GK-yrkesfag, ”gutteklasser”, det dette ikke har vært vellykket. Nå kommer jeg til å prøve ut dette neste gang jeg har slike klasse, der forarbeidet skal vektlegges. Elevene må få kunnskap om emnet de skal diskutere på en helt annen måte en det som ble gjort i klassene jeg hadde. Diskusjonen rundt bordet om ting foreleser tar opp, er verdifull. Her får jeg nye ideer og tanker. Opplegget med at vi på forhånd (gr.9) hadde satt oss godt inn i artiklene fra Høisæter og Danielsen opplever i alle fall jeg som greit.

· Økta har vært utrolig interessant! Det har vært gode og allsidige innspill/sekvenser og mye matnyttig. Synes du er flink til å variere – både i innhold (selv om den berømte tråden er lett synlig) og i effekter. Spennende med elevforedrag på video. Det er jo noe vi kjenner igjen fra hverdagen, men som ofte blir litt ”uhåndterlig”. Fint at du har laget et kompendium til sekvensen. Gir oss litt knagger å henge stoffet på om en måned eller to. Jeg synes at du ”håndterer” oss som gruppe veldig bra. Her er det greit å komme til orde- og du ser enkeltpersonene i gruppa. Det er noe jeg setter høyt! Du gjør fagdidaktikken spennende og virkelighetsnær og rekker egentlig gjennom utrolig mye på kort tid. Det merkes at du er godt forberedt!

· Jeg synes at vi fikk mange ”matnyttige” og gode ideer til muntligopplæringa i norskfaget. Det gjelder bare nå å dra heim og begynne å trekke tråder videre til egen praksis i skolen. Jeg føler at elevene noen ganger ”misforstår” den muntlige deltakinga i timen. Noen melder seg ut, til tross for at jeg regner med at de vet at det får konsekvenser både for vurderinga, dvs. karakter, og for dem selv som mennesker. Andre spør om vi ikke snart skal begynne å arbeide!! Når jeg har rettet tekster elevene har skrevet, ønsker jeg ikke bare å dele de ut på slutten av timen. Jeg bruker å tilrettelegge for individuelt arbeid i klassen, mens jeg tar frem elevene etter tur og prater med dem om teksten de har levert. Det synes som at noen elever føler dette ubehagelig, dvs. misliker å snakke om egen tekst. Dette bekrefter sterkt at ca. 20% av elevene misliker muntlig aktivitet inkludert dialogen mellom meg som lærer og dem selv som elev.

· Jeg synes at dette var ei fin økt! Men ble det for mye papir/skrift temaet tatt i betraktning? AV-hjelpemidler, utdelte stensiler avleder kanskje noe av oppmerksomheten fra det muntlige. Men det er jo et problem; selv de dialogene hvor Platon/Sokrates angriper tekst/skrift hardest er jo (på et vis) skrevet. Men for Sokrates (i Faidros) er muntlighet knyttet tett til det han kaller ekte tanker, og de er bare i hodet/munnen. Det var nå bare litt filosofering, innholdet og formen på denne økta var som sagt god!

